Wikiloc - 208. Senderisme en tren: volta al Bisaura pels castells de Montesquiu i Besora i pel Salt del Mir
Senderisme en tren
Senderisme en tren on Wikiloc
208. Senderisme en tren: volta al Bisaura pels castells de Montesquiu i Besora i pel Salt del Mir on Wikiloc

208. Senderisme en tren: volta al Bisaura pels castells de Montesquiu i Besora i pel Salt del Mir
*podeu consultar la ressenya completa de la caminada a la Ruta ST208 Volta al Bisaura de la pàgina web de Senderisme en tren. LA TRAVESSA Des de l’estació de Sant Quirze de Besora aquest itinerari ens portarà a visitar una part important del Bisaura, un territori amb característiques pròpies compost pels municipis de Sant Quirze de Besora, Montesquiu, Sora, Santa Maria de Besora i Vidrà. Es troba situat entre Osona (a la qual pertany administrativament) i el Ripollès, i sovint se l’anomena com a subcomarca. La ruta és coneguda com la ‘Volta al Bisaura’ atès que recorre circularment les muntanyes que envolten el municipi de Sant Quirze. Per la mateixa raó també la podríem anomenar Olla de Sant Quirze, ja que l’itinerari recorre en bona part les carenes que envolten aquesta població osonenca, tot i que no segueix sempre camins careners, especialment quan baixa al fons del barranc de la riera de la Foradada a fi de visitar el Salt del Mir. Durant el recorregut de la travessa trepitjarem dues zones protegides diferents. La primera és el Parc i Castell de Montesquiu, un parc gestionat per la Diputació de Barcelona que comprèn 546 ha. al voltant del riu Congost a l’alçada dels municipis de Montesquiu i La Farga de Bebié. El seu element més característic i que li dona nom és el castell de Montesquiu, punt on està situada la seva seu. El segon espai amb protecció que coneixerem és l’Espai Natural Protegit de les Serres de Milany-Santa Magdalena i Puigsacalm-Bellmunt. Té una superfície de 15.745.73 ha d’àmbit terrestre i és representatiu del sistema Transversal català. Les unitats orogràfiques més importants són les serres de Milany i de Santa Magdalena de Cambrils, al nord, els rasos de Collfred, el coll de Siuret, la serra de la Guàrdia (amb el Puigsacalm) i la serra de Llancers a llevant i la serra de Curull i de Bellmunt al sud. La Serra de Bellmunt forma un gran plec anticlinal en direcció est-oest que continua cap a llevant per la serra de Curull. EL SENTIT La travessa és circular i es pot fer en qualsevol sentit. De forma majoritària la trobareu ressenyada en sentit horari, és a dir, en el sentit de Sant Quirze al castell de Montesquiu, castell de Besora i Santa Maria de Besora. Nosaltres hem preferit explicar-la en el sentit contrari per dues raons: 1. Visita al castell de Montesquiu: el castell és a 25 minuts del tren, és a dir, just a l’inici de la caminada. La primera visita (guiades obligaròriament) és a les 10:30h i es triga 1h en fer-la. Si es vol continuar després, possiblement quarts de dotze ja sigui tard per caminar a l’hivern o faci massa calor a l’estiu. En canvi en sentit anti-horari podem fer la visita a la tarda, amb bona part de la caminada feta i poder així controlar el temps total de la ruta o del pas del tren de forma adequada. 2.Aturades per dinar: si volem dinar entaulats, el restaurant de la Cabanya del Mir o els locals que hi ha a Santa Maria de Besora els trobarem quan ja és hora de dinar, quan ja haurem fet 2/3 parts del recorregut i només resti la baixada a Sant Quirze. ELS SENDERS Fàcil seguiment de la ruta. En tot moment hi haurà un sender de gran recorregut (GR) que seguir, així com un sender local. Trobarem a bona part de les cruïlles pals indicadors amb les distàncies a objectius propers. GR-3: seguirem aquest sender des de Sant Quirze de Besora fins el Bosquetell (6,5 km), punt on creua amb el GR-151 GR-151: des del Bosquetell fins a Sant Quirze de nou (13 km). SL C-129: sender d’11,6 km que uneix el Castell de Montesquiu amb el de Besora. Molts trams coincideix amb el GR-151 de baixada al castell de Montesquiu des del de Besora. ELS TRENS -Estació de sortida/arribada: Sant Quirze de Besora (Rodalies de Catalunya) Podeu consultar aquí els HORARIS DE RODALIES DE CATALUNYA.